หุ้นปิดเช้าบวก 3.78 จุด
ดัชนีปิดเช้าบวก 3.78 จุด แกว่งไซต์เวย์เหมือนภูมิภาค กำลังรอแรงหนุนจากนอกประเทศ
16 ส.ค. 2555

ดัชนีปิดเช้าบวก 3.78 จุด แกว่งไซต์เวย์เหมือนภูมิภาค กำลังรอแรงหนุนจากนอกประเทศ
นักวิเคราะห์ฯเผยตลาดหุ้นไทยเช้านี้แกว่งไซต์เวย์เหมือนตลาดภูมิภาคที่กำลังรอมาตรการกระตุ้นเศรษฐกิจจากทางยุโรปที่เชื่อว่าจะออกมาเพื่อแก้ไขปัญหาในสเปน-อิตาลีก่อน ส่วนมาตรการ QE3 ของสหรัฐฯอาจจะยังไม่ออกมาใช้ตอนนี้ เพราะระยะหลังตัวเลขเศรษฐกิจออกมาดีกว่าคาดหลายตัว อย่างไรก็ดีก็ต้องติดตามดูสถานการณ์ต่อไป ส่วนบ้านเราใกล้สิ้นสุดประกาศงบฯ จึงมีการขายทำกำไรออกมาบ้าง บ่ายนี้ตลาดฯคงแกว่งคล้ายช่วงเช้า พร้อมให้แนวรับ 1,220 แนวต้าน 1,232 จุด
ตลาดหลักทรัพย์ปิดตลาดช่วงเช้าวันนี้ที่ระดับ 1,230.61 จุด เพิ่มขึ้น 3.78 จุด(+0.31%) มูลค่าการซื้อขาย 12,460.22 ล้านบาท 
การซื้อขายหุ้นช่วงเช้าวันนี้ ดัชนีหุ้นไทยแกว่งตัวทั้งในแดนบวก-ลบ โดยแตะจุดสูงสุดของช่วงเช้าที่ 1,230.61 จุด และแตะจุดต่ำสุดของช่วงเช้าที่ระดับ 1,225.22 จุด
นายวรุตม์ ศิวะศริยานนท์ รองกรรมการผู้จัดการ ฝ่ายวิเคราะห์หลักทรัพย์สำหรับลูกค้าสถาบัน บล.ฟินันเซีย ไซรัส กล่าวว่า ตลาดหุ้นไทยเช้านี้แกว่งไซต์เวย์เหมือนตลาดหุ้นอื่นในภูมิภาคเอเชีย เนื่องจากเวลานี้ทุกคนต่างกำลังรอมาตรการกระตุ้นเศรษฐกิจในยุโรปเพื่อแก้ไขปัญหาที่เกิดขึ้นในยุโรป โดยเชื่อว่าน่าจะมีออกมาใช้แก้ไขปัญหาของสเปน และอิตาลี ก่อน 
ส่วนมาตรการ QE3 ของสหรัฐฯอาจจะไม่มีการนำออกมาใช้ก็ได้ เนื่องจากระยะหลังตัวเลขเศรษฐกิจของสหรัฐฯออกมาดีกว่าคาดอยู่หลายตัว อย่างไรก็ดีคงจะต้องติดตามดูสถานการณ์ต่อไป
สำหรับบ้านเรากำลังจะสิ้นสุดการประกาศผลประกอบการของบริษัทจดทะเบียน ซึ่งส่วนใหญ่จะมีผลประกอบการออกมาดีใช้ได้ ดังนั้นนักลงทุนจึงขายทำกำไรออกมาบ้าง 
แนวโน้มการลงทุนในช่วงบ่ายนี้ นายวรุตม์ กล่าวว่า ตลาดฯคงจะเคลื่อนไหวคล้ายคลึงกับช่วงเช้า พร้อมให้แนวรับ 1,220 จุด แนวต้าน 1,232 จุด  
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่           PTTGC  มูลค่าการซื้อขาย 513.98 ล้านบาท ปิดที่  65.00 บาท ลดลง  0.50 บาท          THCOM  มูลค่าการซื้อขาย 511.38 ล้านบาท ปิดที่  17.20 บาท เพิ่มขึ้น 0.50 บาท          JAS    มูลค่าการซื้อขาย 472.04 ล้านบาท ปิดที่   3.70 บาท เพิ่มขึ้น 0.04 บาท          DTAC   มูลค่าการซื้อขาย 471.05 ล้านบาท ปิดที่  81.25 บาท เพิ่มขึ้น 1.00 บาท          INTUCH มูลค่าการซื้อขาย 434.03 ล้านบาท ปิดที่  66.00 บาท เพิ่มขึ้น 0.50 บาท